Hollywood: Gwyneth Paltrow wen hofsaak; ‘Harry Potter’ word paGwyneth Paltrow in die hof. (Foto: Rick Bowmer/POOL/AFP) Maroela Media bied jou ’n opsomming van die week se jongste internasionale vermaaknuus. Die hofsaak oor ’n ski-ongeluk wat sowat sewe jaar gelede in Utah in die VSA gebeur het, het vroeër vandeesweek in Gwyneth Paltrow se guns geëindig. Dié 50-jarige Iron Man-aktrise het in ’n hofgeding betrokke geraak toe Terry Sanderson, ’n afgetrede optomoloog, haar gedagvaar het nadat dié twee in 2016 by ŉ ski-oord teen mekaar gebots het. Terry het beweer dat Gwyneth dié botsing veroorsaak het en dat dit tot sy drastiese fisieke agteruitgang gelei het. Die 76-jarige Terry het haar vir $300 000 (sowat R5,4 miljoen) se skadevergoeding gedagvaar. Gwyneth het egter volgehou dat dit ŉ wanopvatting is, en het hom vir $1 (sowat R18) terug gedagvaar. Ná ŉ paar ure se bespreking, het die jurie in Gwyneth se guns beslis. Daniel Radcliffe, wat bekendheid as die Harry Potter-karakter in die rolprentweergawe verwerf het, gaan pa word. Daniel Radcliffe en Erin Darke gaan ouers word. (Foto: Jamie McCarthy/Getty Images/AFP) Daniel het vroeër vandeesmaand saam met sy lewensmaat, 38-jarige Erin Darke, in New York gaan stap waar haar bababoep die eerste keer gewaar is. Dié paartjie het mekaar tydens die verfilming van Kill Your Darlings in 2013 ontmoet en het daardie jaar ook die eerste keer as paartjie by die Sundance-rolprentfees hul verskyning gemaak. Die immergewilde Friends-aktrise, Jennifer Aniston, het onlangs haar misnoeë met sensitiwiteit rondom komedie uitgespreek. “Komedie het ontwikkel, rolprente het ontwikkel,” het dié 54-jarige aktrise onlangs vir AFP in Parys, waar haar nuwe rolprent, Murder Mystery 2, saam met Adam Sandler afspeel, gesê. Jennifer Aniston en Adam Sandler. (Foto: Image Press Agency/NurPhoto/AFP) “Dit is nou bietjie moeiliker omdat mens baie versigtiger moet wees. Dit maak dit verskriklik moeilik vir komediante, want die mooiheid van komedie is dat ons met onsself en met die lewe kan spot.” Dié komediekultuur het egter verander, meen Aniston, daar is sekere grappe wat nie meer aanvaarbaar is nie. “Daar is ŉ hele generasie jongmense wat episodes van Friends kyk en geaffronteerd voel. “Daar was sekere goed wat aspris was en ander nie. Wel, ons moes dit deurdink het, maar ek dink nie dat daar die sensitiwiteit was wat daar nou is nie.” Jennifer meen dat dié sensitiwiteit dalk die rede is hoekom daar al hoe minder komedierolprente uitgereik word. “Almal kort ‘snaaks’! Die wêreld het humor nodig! Ons kan onsself nie te ernstig opneem nie.” Die opvolgrolprent op Jennifer en Adam se 2019-Netflix-komedie, Murder Mystery, is op Vrydag op dié stromingsreus uitgereik. Bykomende bronne: BBC News, US Weekly.